ગુજરાતનું મગફળી કાંડ સમગ્ર રાજ્યના સીમાડા વળોટીને છેક પાટનગર દિલ્હી સુધી ગાજતું થયું છે. ગુજરાતના આ અનોખા ભ્રષ્ટાચારના માસ્ટર માઇન્ડ ગણાતા આરોપી મગન ઝાલાવાડિયાની તેમના એક સાગરીત સાથેની ઓડિયો ટેપ વાયરલ થઈ છે. તેમાં મગનભાઈ જાણે દિલ્હીમાં બેઠેલા લોકો તેમના તારણહાર બનીને તેમની વ્હારે આવશે એવી આશામાં વાત કરી રહ્યા છે. આવા ભ્રષ્ટ લોકો ફોન પર આવી વાત કરી શકે એ પણ ભાજપના ગુજરાતના અને રાષ્ટ્રીયસ્તરના મોવડીઓ માટે શરમજનક બની રહેવું જોઈએ. કેમ કે રાષ્ટ્રીયસ્તરે પણ પક્ષ અને સરકારનું નેતૃત્વ ગુજરાતીઓ સંભાળી રહ્યા છે અને એક તાલુકા કક્ષાના ભ્રષ્ટ લોકોની મંડળીના મુખિયા તેમને ‘ટેઇકન ફોર ગ્રાન્ટેડ‘ લઈ રહ્યા છે. મુખ્યપ્રધાન વિજય રૃપાણી થોડા સમય પહેલાં જ અમારી મુલાકાતમાં ગર્વભેર કહી રહ્યા હતા કે સરકારે આ વખતે મગફળીની સિઝનની શરૃઆતથી અંત સુધી ટેકાના ભાવે ખરીદી કરીને ખેડૂતોને રાહત આપી છે અને મગફળીની વિક્રમરૃપ ખરીદી કરી છે. વિજય રૃપાણીની આ ગર્વોક્તિને તંત્રમાં બેઠેલા ભ્રષ્ટાચારીઓએ ધૂળધાણી કરી નાંખી છે. આવા લોકો પ્રત્યે સરકાર કે શાસક પક્ષ સહેજ પણ રહેમ રાખે તો એ તેમના ખુદના પગ પર જાતે જ કુહાડી મારવાના કામ જેવું કૃત્ય બની રહેશે. ભાજપને કોંગ્રેસમાંથી પક્ષાંતર કરાવી ભરતી કરવાનો ભારે ઉત્સાહ હોય છે. આવા ઉત્સાહમાં પક્ષના મોવડીઓ તેમના ઇરાદાઓને ઓળખવામાં ભૂલ કરી બેસે છે. સૌરાષ્ટ્રમાં ખાસ કરીને રાજકોટ જિલ્લામાં આ મગફળીની ખરીદીનું કૌભાંડ આચરવામાં આવ્યું એ વિશે અથથી ઇતિ સુધી બધું બનતું રહ્યું ત્યાં સુધી સરકાર કે પક્ષમાં બેઠેલાઓને ગંધ સુદ્ધાં ન આવી એ સૌથી મોટું આશ્ચર્ય છે.